Lonkulu eMfun’weni (1-6)\nSwikhunguvanyiso swa ripfumelo (7-11)\nXifaniso xa nyimpfu leyi lahlekeke (12-14)\nKu pfuna makwenu ku endla leswinene (15-20)\nXifaniso xa nandza loyi a nga rivaleliki (21-35)\n18 Hi nkarhi wolowo vadyondzisiwa va ta eka Yesu va ku: “Kahlekahle i mani lonkulu eMfun’weni wa matilo?”+ 2 Kutani a vitana n’wana, a n’wi yimisa exikarhi ka vona 3 kutani a ku: “Ndzi tiyisile ndzi ri eka n’wina, loko mi nga hundzuki mi fana ni vana,+ a mi nge ngheni eMfun’weni wa matilo.+ 4 Hikwalaho, loyi a nga ta titsongahata ku fana ni n’wana loyi hi yena lonkulu eMfun’weni wa matilo;+ 5 naswona loyi a amukelaka un’wana wa vana lava hikwalaho ka vito ra mina wa ndzi amukela na mina. 6 Kambe loyi a khunguvanyisaka un’wana wa lava lavatsongo, lava nga ni ripfumelo eka mina, nxupulo wakwe wu ta va wukulu lerova swi nga antswa loko o boheleriwa ribye lerikulu ro sila* enhan’wini kutani a hoxiwa elwandle.+ 7 “Khombo eka misava, hikuva yi fanele yi avanyisiwa hi ndlela yo vava hikwalaho ko veka swikhunguvanyiso swa ripfumelo! Swikhunguvanyiso swi fanele swi va kona kambe u ni khombo munhu loyi a khunguvanyisaka van’wana! 8 Loko voko ra wena kumbe nenge wa wena wu ku dyohisa,* wu tseme u wu cukumeta ekule na wena.+ Swa antswa leswaku u kuma vutomi u lamarile kumbe u khwita, ku ri ni ku hoxiwa endzilweni lowu nga heriki u ri ni mavoko mambirhi kumbe milenge yimbirhi.+ 9 Nakambe, loko tihlo ra wena ri ku dyohisa,* ri xokole u ri cukumeta ekule na wena. Swa antswa leswaku u kuma vutomi u ri ni tihlo rin’we ku ri ni ku hoxiwa endzilweni wa Gehena*+ u ri ni matihlo mambirhi. 10 Mi nga n’wi languteli ehansi un’wana wa lava lavatsongo, hikuva ndza mi byela leswaku tintsumi leti va khathalelaka etilweni mikarhi hinkwayo ti vona xikandza xa Tatana loyi a nga ematilweni.+ 11 * —— 12 “Mi swi vonisa ku yini? Loko munhu a ri ni tinyimpfu ta 100 kutani ku lahleka yin’we,+ xana a nge ti siyi leta 99 etintshaveni kutani a ya lava leyi lahlekeke?+ 13 Ndzi tiyisile ndzi ri eka n’wina loko a yi kuma, u ta tsaka ngopfu leswi a nga yi kuma ku tlula leta 99 leti nga lahlekangiki. 14 Hilaha ku fanaka, Tata wa mina* la nga ematilweni a nga naveli leswaku un’wana wa lava lavatsongo a lova.+ 15 “Ku tlula kwalaho, loko makwenu a ku dyohela, famba u ya n’wi komba xihoxo xakwe* mi ri vambirhi.+ Loko a ku yingisa, u ta va u pfune makwenu ku endla leswinene.+ 16 Kambe loko a nga ku yingisi, famba ni munhu un’we kumbe vambirhi, leswaku mhaka yin’wana ni yin’wana yi ta tiya loko ku ri ni vumbhoni bya timbhoni timbirhi kumbe tinharhu.+ 17 Loko a nga va yingisi, tivisa vandlha. Loko a nga ri yingisi hambi vandlha, a a fane ni munhu wa matiko+ ni muluvisi* eka wena.+ 18 “Ndzi tiyisile ndzi ri eka n’wina, swilo leswi mi nga ta swi boha laha misaveni swi ta va leswi bohiweke ni le tilweni, naswona swilo leswi mi nga ta swi tshunxa laha misaveni swi ta va leswi tshunxiweke ni le tilweni. 19 Nakambe ndzi mi byela ntiyiso ndzi ri, loko vambirhi va n’wina laha misaveni va twanana ku khongela hi nchumu wa nkoka, va ta endleriwa wona hi Tata wa mina wa le tilweni.+ 20 Hikuva laha vambirhi kumbe vanharhu va hlengeletaneke hi vito ra mina,+ ndzi kona exikarhi ka vona.” 21 Hiloko Petro a ta eka yena, a ku: “Hosi, loko makwerhu a ndzi dyohela, xana ndzi fanele ndzi n’wi rivalela kangani? Ka nkombo ke?” 22 Yesu a n’wi hlamula a ku: “Mina ndzi ri, hayi ka nkombo, kambe ka 77.+ 23 “Hi yona mhaka leyi Mfumo wa matilo wu nga ha fanisiwaka ni hosi leyi byeleke malandza ya yona leswaku ma yi hakela leswi ma yi kolotaka swona. 24 Loko ma sungula ku hakela, ku tisiwe munhu loyi a a yi kolota titalenta ta 10 000.* 25 Kambe leswi a a nga ri na mali yo hakela ha yona, n’wini wakwe u lerise leswaku yena ni nsati wakwe ni vana vakwe ni swilo hinkwaswo leswi a a ri na swona swi xavisiwa leswaku ku ta kumiwa mali yo hakela ha yona.+ 26 Kutani nandza a khinsama a yi kombela hi mbilu hinkwayo, a ku, ‘Ndzi lehisele mbilu ndzi ta ku hakela hinkwaswo leswi ndzi ku kolotaka swona.’ 27 N’wini wa nandza yoloye a n’wi twela vusiwana, a n’wi tshika kutani a sula xikweleti xakwe.+ 28 Kambe nandza yoloye a huma kutani a kuma nandza un’wana loyi a a n’wi kolota tidenari* ta 100, hiloko a n’wi khoma, a n’wi tlimba nkolo, a ku, ‘Hakela mali ya mina.’ 29 Kutani nandza yoloye a khinsama, a n’wi xavelela a ku, ‘Ndzi lehisele mbilu ndzi ta ku hakela.’ 30 Hambiswiritano, a a nga lavi no twa, kambe a lerisa leswaku a hoxiwa ekhotsweni a kala a hakela mali leyi a a n’wi kolota yona. 31 Loko malandza laman’wana ma vona leswi endlekeke, ma karhateka swinene, hiloko ma famba ma ya hlamusela n’wini wa wona swilo hinkwaswo leswi endlekeke. 32 Kutani n’wini wa nandza yoloye a n’wi vitana a ku eka yena: ‘Wena nandza wo homboloka, ndzi sule xikweleti xa wena loko u ndzi kombela. 33 Xana na wena a wu nga fanelanga u ve ni tintswalo eka nandzakuloni, hilaha na mina ndzi veke ni tintswalo eka wena?’+ 34 Hiloko n’wini wa yena a hlundzuka, a n’wi nyiketa eka valanguteri va khotso kukondza a hakela hinkwaswo leswi a a swi kolota. 35 Ni Tata wa mina la nge matilweni u ta endla hilaha ku fanaka eka n’wina+ loko un’wana wa n’wina a nga rivaleli makwavo hi mbilu hinkwayo.”+\n^ Hi Xigriki, “ribye ro sila leri rhendzelekisiwaka hi mbhongolo.”\n^ Hi Xigriki, “khunguvanyisa.”\n^ Kumbexana “wa n’wina.”\n^ Hi Xigriki, “famba u ya n’wi tshinya.”\n^ 10 000 wa titalenta ta silivhere a ti ringana ni tidenari ta 60 000 000. Vona Xiengetelo B14.